REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/136-15

5. april 2015. godine

B e o g r a d

ZAPISNIK

21. SEDNICE ODBORAZA ZDRAVLjE I PORODICU

ODRŽANE 3. APRILA 2015. GODINE

Sednica je počela u 10,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, dr Aleksandar Radojević, mr dr Ljubica Mrdaković Todorović, dr Radoslav Jović, dr sc. med. dr Darko Laketić, Elvira Kovač, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici nisu prisustvovali članovi Odbora: dr Vesna Rakonjac i Srđan Kružević, kao ni njihovi zamenici.

Pored članova Odbora sednici su prisustvovali narodni poslanici: dr Dejan Nektarijević i prof. dr Branko Đurović.

Sednici su prisustvovali i prof. dr Berislav Vekić, državni sekretar u Ministarstvu zdravlja Nikola Pandrc, šef kabineta ministra zdravlja; mr farm. Vesna Vuković Kojović, direktor Sektora za lekove i farmakoekonomiju Republičkog fonda za zdravstveno osiguranje; prim. dr sci. med. Dragan Ilić, direktor Instituta za javno zdravlje Srbije ''Dr Milan Jovanović Batut''; spec. dr med. Vesna Jovanović, direktor Lekarske komore Srbije; dr Vera Stojiljković direktor Institua za virusologiju, vakcine i serume ''Torlak''; prof. dr Mijomir Pelemiš, predsednik Republičke stručne komisije za zaštitu stanovništva od zaraznih bolesti; prof. dr Zoran Radovanović, predsednik Lige za imunizaciju; prof. dr Radovan Bogdanović, predsednik Udruženja pedijatara Srbije; spec. dr med. Saša Jaćović, direktor Agencije za lekova i medicinska sredstva Srbije; prim dr Ljiljana Stanković, neonatolog u GAK Narodni front, Dragana Soćanin, predsednik Udruženja ''Roditelj'', Damjan Damjanović, predsednik Saveza pacijenata Srbije i Marina Mijatović, pravni savetnik u Savezu.

Na predlog predsednice Odbora, jednoglasno, usvojen je sledeći:

D n e v n i r e d

1. Informisanje o zakonodavnim i drugim aktivnostima u oblasti zaštite stanovništva od zaraznih bolesti;
2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 20. sednice Odbora, koja je održana 10. marta 2015. godine.

Prva tačka dnevnog reda – **Informisanje o zakonodavnim i drugim aktivnostima u oblasti zaštite stanovništva od zaraznih bolesti**

Predsednik Odbora, prof. dr Slavica Đukić Dejanović, navela je da Odbor nastavlja da jednom mesečno razmatra temu imunizacije zajedno sa stručnjacima, radi praćenja situacije u ovoj oblasti i edukacije javnosti o značaju vakcinacije u sprečavanju oboljevanja od zaraznih bolesti. Podsetila je i na zaključak Odbora- da vakcinacija zahteva sveobuhvatan pristup države i društva, uključujući i zakonsko uređenje ove materije u smislu usklađivanja člana 25. Zakona o zaštiti stanovništva od zaraznih bolesti i člana 15. Zakona o pravima pacijenata.

Naime, Odbor je konstatovao da su se pojavili problemi u primeni navedenih odredaba zakona, zbog kojih inicira njihovu izmenu odnosno usaglašavanje radi jasnijeg i preciznijeg pravnog uređivanja ove materije, a u cilju postizanja visoke stope imunizacije i zaštite stanovništva od zaraznih bolesti. S tim u vezi, Odbor je sugerisao Ministarstvu zdravlja, da iz razloga usaglašavanja sa članom 15. Zakona o pravima pacijenata, član 25. Zakona o zaštiti stanovništva od zaraznih bolesti, treba dopuniti novim stavom, koji propisuje da za sprovođenje obavezne vakcinacije nije potreban pismeni pristanak pacijenta odnosno zakonskog zastupnika deteta; da imunizaciju treba da vrši doktor medicine, koji po izvršenom pregledu svakog lica koje treba imunizovati, može da utvrdi privremenu, odnosno da predloži Stručnom timu trajnu kontraindikaciju za vakcinaciju; da u delu Osnovne odredbe Zakona, treba definisati pojam ''imunizacije'', koja je preventivna, a ne dijagnostička i terapijska medicinska mera za koju je neophodan pismeni pristanak pacijenta kako je to navedeno u članu 16. Zakona o pravima pacijenata. Stav Odbora je da Vlada saglasno čl. 123. i 124. Ustava Republike Srbije, predloži Narodnoj skupštini odgovarajuće izmene odnosno dopune Zakona o zaštiti stanovništva od zaraznih bolesti.

U diskusiji koja je usledila, svi učesnici su konstatovali da je imunizacija predstavlja jedno od najvećih naučnih dostignuća u sprečavanju oboljevanja od zaraznih bolesti.

Prof. dr Berislav Vekić, državni sekretar u Ministarstva zdravlja, raspravu Odbora o ovoj temi, ocenio je kao ozbiljan pristup rešavanju problema sa kojima se naš zdravstveni sistem suočava. Naveo je da uspešno sprovedena vakcincija obuhvata oko 97 % populacije, te je upozorio na izuzetno mali odziv za vakcinisanje dece u našoj zemlji u prethodne dve godine. Naime, obuhvat vakcinom MMR je 85,8%, sa revakcinacijom je 89,2%, a obuhvat vakcinom protiv hepatitisa B je 78,8%. Ukazao je na potrebu usaglašavanja propisa u ovoj oblasti zbog njihovog pogrešnog tumačenja, kojima se manipuliše u zdravstvenoj i opštoj javnosti. Pohvalio je jedinstven stav narodnih poslanika o ovom pitanju i dodao da to ukazuje na zajednički interes u unapređenju stanja u zdravstvu, kao i na to da je zdravstvo iznad politike. Povodom ove teme, naglasio je da ne smemo dozvoliti da budemo taoci neznanja i određenih predrasuda, te da struka treba da bude vodilja u rešavanju svih zdravstvenih problema.

Dr Radoslav Jović, istakao je da podržava aktivnosti na usklađivanju zakonskih odredbi koje regulišu ovu oblast, budući da je to u interesu našeg društva. Mišljenja je da javnost nije dobro obaveštena o metodama prevencije, da u obilju informacija ne ume da raspozna životno važne informacije, kao i da postoji nepoverenje građana u sistem zdravstvene zaštite, zbog čega država mora da reaguje. Naglasio je da se u cilju afrimacije imunizacije, pored ovog odbora moraju angažovati i druge naučne institucije, pre svega Srpska akademija nauke i umetnosti-Odeljenje medicinskih nauka, kao i fakulteti medicinskih nauka, s obzirom na to da ovo pitanje predstavlja odbranu naučnih principa u medicinskoj praksi. Takođe, smatra da Lekarska komora Srbije ima obavezu da poštuje naučne principe u svom radu, te da shodno tome treba da se ogradi od neodgovornih izjava i antivakcinalnih aktivnosti nekih doktora. Učešće ministra prosvete na jednoj od prethodnih sednica ovog odbora smatra korisnim, budući da je obrazovanje važano u edukaciji i razvoju svesti o značaju imunizacije u sprečavanju širenja zaraznih bolesti te da tema zdravlja treba više da bude zastupljena u programu obrazovanja.

Predsednik Odbora, prof. dr Slavica Đukić Dejanović, smatra da se analizom pomenutih zakonskih odredaba može zaključiti da zapravo i nema kolizije. Međutim, dodala je da zbog agresivnog nastupa antivakcinalnog lobija na društvenim mrežama, ovo pitanje treba zakonski prezicirati i građanima poslati poruku da imunizacija nije ni dijagnostička, ni terapeutska, već preventivna medicinska mera.

Prof. dr Dušan Milisavljević je posetio da je Hipokrat davno odvojio nauku od magije i praznoverja, ali da uprkos tome u zdravstvu Srbije i danas postoji nadrilekarstvo. Pozitivno je ocenio podršku svih narodnih poslanika aktivnostima za zakonsko regulisanje ove materije, budući da je to u interesu naše najmlađe populacije. Smatra da Ministartvo zdravlja, medicinski fakulteti, Institut za javno zdravlje Srbije ''Dr Milan Jovanović Batut'', Lekarska komora Srbije i Srpsko lekarsko društvo, kao nadležne zdravstvene i naučne institucije, ne smeju ostati neme na pojačanu aktivnost antivakcinalnog lobija. Naglasio je da je imunizacija, pored bakteriološki ispravne vode, spasila više života nego bilo koja druga medicinska mera i produžila vek čovečanstvu. Shodno tome, pričati negativno o vakcinama u 21. veku, opasno je po zdravstveno stanje nacije. Razume strah roditelja jer su sa svih strana zasuti informacijama o štetnosti vakcinacije, te smatra da upravo iz tog razloga treba da se čuje mišljenje struke o ovom problemu, u čemu vidi i ulogu Odbora. Zagovornici dobrovoljne imunizacije vešto koriste podatke o autizmu navodeći da neke vakcine mogu da dovedu do ove i drugih bolesti. Međutim, naglasio je da ne postoji nijedan ozbiljan naučni rad koji to potvrđuje. Pomenuo je i da zemlje u regionu imaju obaveznu vakcinaciju, kao i da je u Nemačkoj više od 95% dece vakcinisano, uz napomenu da imunizacija u ovoj zemlji nije obavezna, ali da je u njoj razvijena svest o koristi vakcine. Mišljenja je da oni koji iznose tvrdnje o sprezi farmako-lekarsko-političke mafije, treba da snose krivičnu odgvornost. S tim u vezi, izneo je podatak da je Niški institut za javno zdravlje nedavno zvanično objavio epidemiju malih boginja i da veliki broj te zaražene dece nije bio vakcinisan, te ga zanima ko u tom slučaju treba da snosi odgvornost. Naglasio je da u sistemu obavezne vakcinacije, roditelji ne treba da potpisuju pristanak na tu medicinsku meru, kao i da država treba da snosi odgovornost za posledice vakcincije. Zdravstvena inspekcija Ministarstva zdravlja treba da vrši kontrolu nad kvalitetom tih vakcina. Izrazio je žaljenje što Torlak nije u mogućnosti da proizvodi vakcine, iako ima kvalitetan kadar i mogućnost da izvrši dodatnu kontrolu uvoznih vakcina,te je dodao da to što je ova referentna ustanova decenijama unazad uništavana treba da bude predmet istražnih organa.

Predsednik Odbora, prof. dr Slavica Đukić Dejanović, istakla je da sistem obavezne imnuizacije postoji u Mađarskoj, Hrvatskoj i Sloveniji, dok u zemljama na koje se pozivaju antivakcinisti, kao što su Velika Britanija, Danska, Estonija, Litvanija, Luksemburg, Nemačka, Norveška, Finska i Švedska vakcinacija nije obavezna, ali je obuhvat vakcinisanih u njima oko 90 %. Stoga, dodala je da se i u našoj zemlji roditeljima može prepustiti odlučivanje o vakcinaciji, ali tek kada postignemo ovako visok nivo svesti o ovom pitanju.

Prof. dr Mileta Poskurica smatra da je paradoksalno da zbog aktivnosti jedne grupe ljudi, koji misle mimo struke, treba braniti utvrđene naučne činjenice. Neshvatljiva mu je sloboda tih ljudi da ulaze u tradicionalni i uvreženi sitem zdravstva, da najvaljuju proteste i da unose nemir i zabludu među građane povodom ovog pitanja. Podsetio je da su se ljudi nekada radovali pronalasku svake nove vakcine, kao šanse da oboleli ozdravi, te je dodao da bi bilo divno kada bi se pronašle vakcine za mnoge masovne nazarazne bolesti današnjice. Upitao je prisutne šta bi bilo da je država imala negativan stav o vakcinaciji u vreme epidemije velikih boginja. Stoga, smatra da je neophodno da se čuje stav struke i države o ovom pitanju, kao i to da nekritične i naučno neutemeljene stavove o imunizaciji treba podvrći odgovornosti.

Prim. dr sci. med. Dragan Ilić, direktor Instituta za javno zdravlje Srbije ''Dr Milan Jovanović Batut'', predstavio je aktivnosti Instituta u promociji imunizacije i naveo sledeće: svim zdravstvenim radnicima, pre svega pedijatrima, u ovom periodu su upućena striktna stručna metodološka uputstva za postupanje u situacijama vakcinacije dece; obavljeni su razgovori sa velikim brojem pedijatara i ukazano im je na potrebu da roditeljima pruže prave informacije; obezbeđene su potrebne količine svih vakcina, uz napomenu da je Institutu potrebna podršk ovog odbora i Svetske zdravstvene organizacije za nabavku vakcina koje se ne proizvode u Srbiji. Razlog tome je činjenica da je naša zemlja mali potrošač, te da i pored toga što na vreme obavi sve procedure oko tendera i ispoštuje ugovore sa proizvođačima, sa isporukama vakcina našoj zemlji se uvek kasni. S tim u vezi, pomenuo je da su u regionu pokrenute inicijative za raspisivanje zajedničkih tendera, kao i podatak da su zemlje Evropske unije donele odluku da zajedno raspišu tender za svoje članice, što je i garancija da će im vakcine biti pravovremeno dostavljene. Naglasio je da su mediji u ovom periodu pozitivno reagovali na inicijative ovog odbora i u javnosti plasirali afirmativne i naučno-stručno utemeljene informacije o ovoj temi. Pomenuo je da će saglasno preporukama Zaštitnika građanina, biti usvojene izmene i dopune Pravilnika o imunizaciji i načinu zaštite lekovima, koje će omogućiti da sva deca koja su započela imunizaciju petovaletnom vakcinom, istom i dovrše imunizaciju radi podjedanokog tretiranja sve dece pri vakcinaciji. Napomenuo je da je epidemiološka situacija gripa u Srbiji očekivana i uobičajena za ovaj period godine. S tim u vezi, pomenuo je novouspostavljen sistem nadzora nad gripom, u skladu sa preporukama Svetske zdravstvene organizacije i Evropskog centra za kontrolu bolesti, koji se vrši na sledeće načine: ranim okrivanjem neuobičajenih signala, populacionim nadzorom nad oboljenjima sličnim gripu tzv. sentinel nadzorom, nadzorom nad akutno-respiratornim sindromom, nadzorom nad umiranjem u populaciji, kao i virusološkim nadzorom nad gripom. Dodao je da sve ove podatke Institut na nedeljnom nivou dostavlja Svetskoj zdravstvenoj organizaciji (SZO) i Evropskom centru za kontrolu bolesti. Izneo je i sledće podatke: od početka sezone nadzora nad gripom do sada je registrovano 129.638 obolelih sa kliničkom slikom gripa, s tim što se u poslednjoj nedelji beleži pad obolelih u odnosu na prethodne nedelje za 30 %; ukupno registrovanih, odnosno laboratorijski potvrđenih je 304 slučaja oboljevanja od gripa; najprisutniji je virus tipa A(H1) koji je zastupljen sa 49%, zatim A(H3) sa 36 %.; ukupno je prijavljeno 30 smrtnih ishoda koji se mogu dovesti u vezi sa gripom, zabeleženo je 17 smrtnih slučajeva izazvanih virusom A(H3). Naveo je da je za smrtne slučajeve karakteristično da se radi o udruženim obljenjima, o starijim osobama od kojih nijedna nije bila vakcinisana. Naveo je da je Institut za ovu godinu obezbedio 235.000 hiljada doza vakcina protiv gripa za najugroženije populacione grupe, od čega je iskorišćeno 209.623 hiljada doza, uz napomenu da je to znatno više nego prethodnih godina, ali da je i to daleko ispod realnih potreba za ovom vakcinacijom. Stoga, napominje da u narednim godinama treba povećati obuhvat vakcinama protiv gripa, pre svega za populaciju osoba koje su u riziku: starije od 65 godina, trudnice i malu decu. Dodao je da je vakcina bila dostupna na svim mestima i u količinama koje su u tom trenutku bile zahtevane.

Prof. dr Zoran Radovanović, predsednik Lige za imunizaciju, preneo je podršku predsednika Srpskog lekarskog društva ovim tematskim sednicama i stav da bi aktivnosti antivakcinalnog lobija trebalo sprečiti po uzoru na Hrvatsku. Naime, Ustavni sud Republike Hrvatske doneo je odluku da o vakcinisanju deteta roditelj ne odlučuje samostalno, i da saglasno Konvenciji UN dete ima pravo na zdravlje, a društvena zajednica da bude zaštićena od epidemije. Liga za imunizaciju smatra da država treba da preuzme odgovornost za obaveznu imunizaciju i da obezbedi isplatu odštete roditeljima kroz kompenzatorni fond. Naveo je praksu razvijenih zemljama da ovu odštetu isplaćuju i u slučaju kada ne može da se isključi uzročno-posledična veza između vakcine i bolesti. Povodom najavljenog protesta antivakcinalnog lobija, rekao je da lekari koji predvode ovu grupu iznose naučno neosnovane tvrdnje o vakcinaciji, te je postavio pitanje odgovornosti ovih ljudi.

Prof. dr Mijomir Pelemiš, predsednik Republičke stručne komisije za zaštitu stanovništva od zaraznih bolesti, smatra da ovakve raprave imaju veliku ulogu u edukaciji javnosti o značaju vakcinacije. Upozorio je na istupanje nekih profesora medicinskog fakulteta koji u javnosti govore protiv vakcina. Podsetio je na teške bolesti koje su iskorenjene upravo zahvaljujući obaveznoj imunizaciji, kao što je polijomijelitis i velike boginje. Podsetio je da milioni ljudi godišnje umiru od malarije, te da bi pronalazak vakcina za tu i druge bolesti, kao što je AIDS, spasilo mnoge živote. Ukazao je na važnost edukacije studenata medicine o imunizaciji. Takođe, smatra da pojedine lekare treba dodatno edukovati u tom smeru, kao i da roditeljima treba objasniti značaj i korist koju deca imaju od vakcine, a u cilju rasta poverenja u zdravstveni sistem i smanjenja uticaja antivakcinalnog lobija.

Elvira Kovač je naglasila da je pažljivo slušala kolege narodne poslnike koji su lekari i da je bila gost u određenim medijima gde je promovisiala i širila pozitivan stav o vakcinaciji. Novinari su je više puta pitali kako se majke u Srbiji najčešće informišu o vakcinaciji. Iznela je da se ona, kao i drugi roditelji, najčešće informišu na internetu, zatim da razmenjuju iskustva a da najređe dobijaju informacije od pedijatra. Roditelji najčešće nisu dovoljno informisani o tome gde i na koji način mogu da nabave potrebnu vakcinu, i na koji način ona mora da se čuva do primene. Lično je bila u prilici da za svoje dete kupuje petovalentnu vakcinu u drugoj opštini i da je potom dopremi u frižideru. Neki roditelji nisu znali da vakcina koja izađe iz apoteke mora da se na ovaj način čuva, te je vakcina bila neupotrebljiva, iako su je uz veliki napor nabavili u Mađarskoj. Istakla je i problem boravka deteta u kolektivu. Naime, mnogi roditelji ostavljaju bolesno dete u vrtić, tako da se i zdrava deca brzo razbole što odlaže vakcinaciju deteta. Sledeći problem nastaje u periodu epidemije gripa kada izabrani pedijatar radi samo sa bolesnom decom, te zdravo dete ni tada nije u mogućnosti da primi vakcinu. Apelovala je na nadležne da pomognu u rešavanju ovih problema, kao i da se pooštre uslovi boravka bolesnog deteta u kolektivu, kako bi se izbeglo da deca koja su zdrava budu ponovo izložena infekcijama zbog nemarnosti jednog dela roditelja.

Predsednik Saveza udruženja pacijenata Srbije Damjan Damjanović je zamolio narodne poslanike da ne menjaju Zakon o pravima pacijenta bez javne rasprave, imajući u vidu da je isti donet u širokom konsenzusu. Istakao je da lekari uvek naglase da je pacijent u centru njihove pažnje, a to pre svega treba da znači da pacijenta treba saslušati odnosno da je najbitnija komunikacija pacijenta i lekara. Apostrofirao je i odgovornost države u vezi sa vakcinacijom, što podrazumeva informisanje stanovništva preko zvaničnih sajtova relevantnih institucija, kako o kalendaru vakcinacije, tako i o tome kada je određena vakcina uvedena, gde je nastala, ko je proizvođač i za šta je namenjena. Smatra da je sednica Odbora za zdravlje koja je održana 23. januara 2015. godine, trebalo da se prenosi na javnom servisu zato što je to bila ozbiljna debata uz učešće relevantnih stručnjaka, koja je promovisala pozitivan stav o vakcinaciji. Takođe je ocenio da postoji komunikološki problem između nadležnih u državi i građana sa kojima se ne komunicira na pravi način.

Predsednik Odbora Slavica Đukić Dejanović je pojasnila da će se pristupiti izmenama Zakona o zaštiti stanovništva od zaraznih bolesti a ne Zakona o pravima pacijenata Istakla je da država treba da pruzme odgovornost u situaciji kada lekar oceni da dete treba da primi vakcinu a kada i pored stručnog i metodološkog rada, dođe do posledica po zdravlje pacijenta koje su trajne i opasne po život. Naime, u tim situacijama država mora da ima odgovornost i to treba urediti odredbama novog zakona.

Državni sekretar Ministarstva zdravlja, prof. dr Berislav Vekić je ocenio da neke primedbe predsednika Saveza udruženja pacijenata Damjana Damjanovića nisu opravdane i da ne treba svaki zdravstveni problem detaljno objašnjavati u medijima. Slaže se da treba pojačati edukaciju putem medija o temama koje su od značaja za zdravlje stanovništva.

Nova direktorka Lekarske komore Srbije dr Vesna Jovanović je pročitala saopštenje Upravnog odbora Lekarske komore Srbije,gde je naglašeno da Lekarska komora najoštrije osuđuje javnu kampanju koja se vodi protiv vakcinacije i svako javno istupanje koje se tiče zdravlja stanovništva države Srbije a koje nije utemeljeno na naučnim osnovama. Lekarska komora se zalaže za poštovanje propisa Republike Srbije kao što su Zakon o zdravstvenoj zaštiti stanovništva od zaraznih bolesti n Pravilnik o imunizaciji i načinu zaštite lekovima. Obavestila je prisutne da Slađana Velkov, koja vodi kampanju protiv vakcinacije nije član Lekarske komore Srbije i da se ova komora ograđuje od njenih izjava i aktivnosti. Takođe Lekarska komora Srbije će u okviru svojih ovlašćenja, preduzeti disciplinske mere protiv onih članova Komore koji imaju licencu a koji rade protiv interesa zdravlja nacije promovišući antivakcinalni stav.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 12,40 časova.

SEKRETAR PREDSEDNIK

Božana Vojinović Prof. dr Slavica Đukić Dejanović